-Խոսքի կամ կարծիքի արտահայտման ազատությունը հիմնարար ազատություն է, որը ներառում է ինչպես սեփական կարծիք ունենալու, այնպես էլ տեղեկատվության միջոցներով տեղեկություններ ու գաղափարներ փնտրելու, ստանալու և տարածելու ազատությունը,- ասաց նախարարը։- Կարծիքի արտահայտման ազատությունը կարող է սահմանափակվել միայն օրենքով` բացառիկ իրավիճակներում: Սա ժամանակակից ժողովրդավարական իրավակարգերի հիմնաքարային մոտեցումներից է: Այս մոտեցումը որդեգրվել է նաև մեր իրավունքի կողմից: Արդարադատության համակարգը, այս առումով, ունի իր յուրահատկությունները: Ահավասիկ, քրեակատարողական համակարգը, որտեղ այս ազատությունը կարող է ենթարկվել որոշակի սահմանափակումների, և դա արդարացված է: Միաժամանակ արդարադատության իրականացման ոլորտը՝ դատարանների գործունեությունը, հանրային գործունեության ամենահրապարակային ոլորտներից է: Գիտենք, որ Հայաստանում արդարադատությունը որպես կանոն իրականացվում է հրապարակային դատական քննության ձևով: Դռնփակ քննություն իրականացվում է բացառիկ դեպքերում` պետական անվտանգության, հասարակական կարգի, առողջության և բարոյականության կամ այլոց պատվի ու բարի համբավի և այլ հիմնական իրավունքների ու ազատությունների պաշտպանության նպատակով: Այնպես որ, յուրաքանչյուր ոլորտում կարևոր են առանձնահատկությունների ճիշտ արձանագրումն ու խոսքի ազատության իրացման բավարար պայմանների ապահովումը: Ազատ մամուլը երկրի հարստությունն է: Չեմ կարող չհիշել Ալբեր Քամյուի հայտնի խոսքերը. «Ազատ մամուլը կարող է լինել լավը կամ վատը: Բայց միանշանակ է, որ անազատ մամուլը լինում է միայն վատը»: